വാര്ധക്യ പരിപാലന കേന്ദ്രങ്ങള്ക്കു ഗുണനിലവാര സൂചിക വരുന്നു കോട്ടയം: വാര്ധക്യ പരിപാലന കേന്ദ്രങ്ങള്ക്കു വിദേശ മാതൃകയില് ഗുണനിലവാര സൂചിക നല്കുവാന് സ്റ്റാന്ഡേര്ഡ് വൈസ് ഇന്റര്നാഷണല് ഇന്ത്യ എസ്ഡബ്ല്യുഐഐ. വാര്ധക്യ പരിപാലന കേന്ദ്രങ്ങളെ ആശ്രയിക്കുന്ന വൃദ്ധമാതാപിതാക്കള്ക്കു മാന്യവും സുരക്ഷിതവുമായ ജീവിതം ഉറപ്പാക്കുന്നതിനാണ് ചുവടുവെയ്പെന്ന് അസോസിയേഷന് ഓഫ് സീനിയര് ലിവിംഗ് ഇന്ത്യ ഫൗണ്ടര് ചെയര്മാന് എം.എച്ച്. ദലാല് പറഞ്ഞു. ഇത്തരത്തില് അംഗീകാരം നല്കുന്നതിനായി എസ്ഡബ്ല്യുഐഐ ഇന്ത്യയില്നിന്നും തെരഞ്ഞെടുത്ത ആദ്യ സ്ഥാപനമായ കോട്ടയം കറുകച്ചാലില് പ്രവര്ത്തിക്കുന്ന ട്രാവന്കൂര് ഫൗണ്ടേഷനിലെ സന്ദര്ശനത്തിനുശേഷം മാധ്യമങ്ങളെ കാണുകയായിരുന്നു അദ്ദേഹം. വിദേശ മാതൃകയില് പ്രാദേശിക സംസ്കാരവുമായി ഒത്തിണങ്ങുന്ന രീതിയില് ഇത്തരം വാര്ധക്യ പരിപാലന കേന്ദ്രങ്ങളിലെ ഭരണസംവിധാനം, മാനവവിഭവശേഷി, കെട്ടിടസമുച്ചയങ്ങളുടെ രൂപകല്പന, ആരോഗ്യപരിപാലനം, വിവരസാങ്കേതികത, വാര്ധക്യ സൗഹൃദ ദൈനംദിന പ്രവര്ത്തനങ്ങള് എന്നീ മാനദണ്ഡങ്ങളെ അടിസ്ഥാനപ്പെടുത്തിയാണ് അംഗീകാരം നല്കുന്നത്. ദിനംപ്രതി നമ്മുടെ സമൂഹത്തില് ഇത്തരത്തില് അനവധി സ്ഥാപനങ്ങള് പ്രവര്ത്തനം ആരംഭിക്കുന്ന സാഹചര്യത്തില് അവര്ക്ക് അനുയോജ്യമായ മാര്ഗനിര്ദേശങ്ങള് സര്ക്കാര് സംവിധാനങ്ങളിലും നിലവില് വരിക എന്നത് അനിവാര്യമാണെന്നും അദ്ദേഹം കൂട്ടിച്ചേര്ത്തു. ട്രാവന്കൂര് ഫൗണ്ടേഷന് ചെയര്പേഴ്സണ് ഡോ. രേണു ഏബ്രഹാം വര്ഗീസ്, മാനേജിംഗ് ട്രസ്റ്റി ജിജി ഫിലിപ്പ്, കുട്ടിക്കാനം മരിയന് കോളജ് സോഷ്യല് വര്ക്ക് വിഭാഗം മുന് ഡയറക്ടര് ഡോ. ചെറിയാന് പി. കുര്യന് തുടങ്ങിയവര് സന്നിഹിതരായിരുന്നു.